**Glazbeno učilište Elly Bašić, Vlaška ulica 87, Zagreb**

**PRAVILNIK**

**O PROVOĐENJU I ORGANIZACIJI POSTUPKA**

**PRIJAMNOG ISPITA PRI UPISU U I. RAZRED**

**SREDNJE GLAZBENE ŠKOLE**

**I**

**ELEMENTI I KRITERIJI ZA IZBOR KANDIDATA ZA UPIS**

**U SREDNJU GLAZBENU ŠKOLU**

Ovim Pravilnikom detaljnije se propisuje provođenje i organizacija postupka prijamnog ispita pri upisu u I. razred srednje glazbene škole te elementi i kriteriji za upis u prvi razred srednje glazbene škole, sukladno odredbama važećeg Pravilnika o elementima i kriterijima za izbor kandidata za upis u I. razred srednje škole, (NN 49/15, 109/16, 47/17 i 39/22), Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815) i [64/20](https://www.zakon.hr/cms.htm?id=44620)) i Zakona o umjetničkom obrazovanju (NN 130/11)

Sastavni dio ovog Pravilnika čine:

* **UVJETI ZA UPIS U I. RAZRED SREDNJE GLAZBENE ŠKOLE**
* **ELEMENTI VREDNOVANJA**
* PROVOĐENJE I ORGANIZACIJA POSTUPKA PRIJAMNOG ISPITA
* **VREDNOVANJE NA PRIJAMNOM ISPITU**
* BODOVANJE NA PRIJAMNOM ISPITU
* ZAHTJEVI NA PRIJAMNOM ISPITU ZA UPIS U I. RAZRED SREDNJE GLAZBENE ŠKOLE

**UVJETI ZA UPIS U I. RAZRED SREDNJE GLAZBENE ŠKOLE**

* U I. razred srednje glazbene škole mogu se upisati kandidati koji su uspješno završili osnovnu glazbenu školu ili II. pripremni razred i uspješno položili prijamni ispit glazbene darovitosti.
* Prijamni ispit za instrumentaliste I pjevače obuhvaća provjeru iz temeljnoga predmeta struke i solfeggia, za teoretičara provjeru iz klavira i solfeggia . Na temelju prijamnog ispita moguće je steći najviše 170 bodova, a minimalni prag na prijamnom ispitu je 70 bodova
* Pravo upisa ostvaruju učenici prema rang listi poretka, unutar odobrenog broja upisnih mjesta.
* U I. razred srednje glazbene škole mogu se, uz suglasnost Nastavničkog vijeća, upisati i kandidati koji nisu završili osnovnu općeobrazovnu školu, ali su uspješno položili prijamni ispit i pokazali iznimnu darovitost.
* Kandidati se prijavljuju i upisuju elektroničkim načinom putem mrežne stranice Nacionalnog informacijskog sustava prijava i upisa u srednje škole [www.upisi.hr](http://www.upisi.hr)

## Kandidatima koji u tekućoj godini završavaju osnovnu općeobrazovnu školu sve potrebne podatke Škola preuzima iz NISPUŠ - a.

## 

* Kandidati čije podatke Škola neće moći preuzeti iz NISPUŠ - a dužni su donijeti potrebnu dokumentaciju do roka određenog upisnim kalendarom MZOS-a odnosno Škole.
* Ako dva ili više kandidata imaju isti ukupan broj bodova, prednost upisa ima onaj kandidat koji je ostvario veći broj bodova na prijamnom ispitu glazbene darovitosti.
* Kandidati mogu upisati:
* cjelovito glazbeno obrazovanje
* paralelno glazbeno obrazovanje – uz drugi obrazovni program

**ELEMENTI VREDNOVANJA**

**1.** Kandidatima koji upisuju programe glazbene umjetnosti s **općeobrazovnim dijelom** (**cjelovito obrazovanje** - muzički razred) vrednuju se i boduju:

1. zajednički i dodatni element
2. stručni sadržaji (opći uspjeh i rezultati na prijamnom ispitu glazbene darovitosti)
3. poseban element (iznimno)

**a)**

**Zajednički element** vrednovanja i bodovanja obuhvaća ocjene (uspjeh) u općeobrazovnoj osnovnoj školi:

* zbroj prosjeka svih zaključnih ocjena svih nastavnih predmeta na dvije decimale u posljednja četiri razreda osnovnog obrazovanja (moguće je steći najviše 20 bodova),

- zbroj zaključnih ocjena u posljednja dva razreda osnovnog obrazovanja iz nastavnih predmeta Hrvatski jezik, Matematika i prvi strani jezik, (moguće je steći najviše 30 bodova),

* zbroj zaključnih ocjena u posljednja dva razreda osnovnog obrazovanja iz triju nastavnih predmeta važnih za nastavak obrazovanja: Glazbena kultura i Likovna kultura te Povijest.

(moguće je steći najviše 30 bodova).

U zajedničkom elementu vrednovanja i bodovanja moguće je steći najviše 80 bodova.

**Dodatni element vrednovanja** čine sposobnosti, darovitosti i znanja učenika, a dokazuju se i vrednuju:

* na osnovi provjere (ispitivanja) posebnih znanja, vještina, sposobnosti i darovitosti
* na osnovi postignutih rezultata na natjecanjima u znanju iz Hrvatskog jezika, Matematike i prvog stranog jezika
* na osnovi postignutih rezultata na natjecanjima u znanju iz Likovne i Glazbene kulture
* na osnovi postignutih rezultata na Državnim i Međunarodnim natjecanjima učenika i studenata glazbe i plesa iz *Kataloga natjecanja i smotri učenika osnovnih i srednjih škola* koje se provode u organizaciji Agencije za odgoj i obrazovanje.
* na osnovi postignutih rezultata na natjecanjima školskih sportskih društava

**b)**

**Stručni sadržaji** vrednovanja i bodovanja obuhvaćaju uspjeh u glazbenoj školi i rezultat na prijamnom ispitu glazbene darovitosti

* zbroj općeg uspjeha iz petoga i šestoga razreda glazbene škole ili dva razreda pripremnoga obrazovanja (moguće je steći najviše 10 bodova)
* rezultat na prijamnome ispitu glazbene darovitosti (moguće je steći najviše 170 bodova)

U stručnim sadržajima vrednovanja i bodovanja moguće je steći najviše 180 bodova.

**c)**

**Poseban element vrednovanja**

* Kandidat ostvaruje pravo na poseban element vrednovanja ako: 1. ima zdravstvene teškoće, 2. živi u otežanim uvjetima obrazovanja u skladu s Pravilnikom o elementima i kriterijima za izbor kandidata za upis u I. razred srednje škole (NN 49/15, 109/16, 47/17 i 39/22)
* Ako dva ili više kandidata na zadnjem mjestu ljestvice poretka imaju isti ukupan broj bodova iz zajedničkog i dodatnog elementa vrednovanja i imaju isti broj bodova iz provjere glazbene darovitosti (prijamni ispit), upisuje se onaj kandidat koji ostvaruje pravo na poseban element vrednovanja.
* Ako dva ili više kandidata na zadnjem mjestu ljestvice poretka imaju isti ukupan broj bodova iz zajedničkog i dodatnog elementa vrednovanja i imaju isti broj bodova iz provjere glazbene darovitosti te ostvaruju pravo na poseban element vrednovanja upisuju se svi kandidati.

**2.** Kandidatima koji **paralelno upisuju srednju glazbenu školu uz drugi obrazovni program** (uz glazbenu školu još pohađaju općeobrazovnu osnovnu ili četverogodišnju srednju školu) **vrednuju se i boduju samo stručni sadržaji iz glazbene škole.**

Moguće je steći najviše 180 bodova.

**PROVOĐENJE I ORGANIZACIJA POSTUPKA PRIJAMNOG ISPITA**

Postupak provođenja i organizacije prijamnog ispita za upis učenika u prvi razred srednje glazbene škole provode **Upisno** i **Ispitna povjerenstva**.

**Upisno povjerenstvo**

* čine tri člana (ravnatelj, upisni koordinator, zamjenik upisnog koordinatora)
* imenuje ravnatelj za svaku školsku godinu
* obavlja poslove vezane uz kontrolu i unos određenih podataka o kandidatima u Nacionalni informacijski sustav prijava i upisa u srednje škole (NISPUŠ) i ostalih poslova vezanih za organizaciju prijamnih ispita glazbene darovitosti
* prate prijavljivanje kandidata za upis na pojedina zanimanja i dostavljaju popis Ispitnim povjerenstvima po odjelima

**Ispitna povjerenstva**

* čine pročelnik odjela (koji je ujedno i predsjednik povjerenstva) i dva člana sustručnjaka (istog ili srodnog glazbala)
* imenuje ravnatelj za svaku školsku godinu
* organiziraju prijamne ispite iz znanja, vještina i darovitosti, ispituju i boduju učenike na prijamnom ispitu i potpisuju zapisnike

**Predsjednik Ispitnog povjerenstva za svaki odjel**

* saziva i vodi sastanke Povjerenstva
* skrbi o cjelokupnoj organizaciji prijamnih ispita
* sastavlja izvješća i dostavlja Upisnom povjerenstvu zapisnike sa rezultatima prijamnog ispita

**VREDNOVANJE NA PRIJAMNOM ISPITU**

* Na prijamnom ispitu provjerava se znanje, vještine i darovitost kandidata.
* Prijamni ispit polaže se iz nastavnih predmeta: temeljni predmet struke i solfeggio prema *Zahtjevima na prijamnom ispitu za upis učenika u I razred srednje glazbene* škole koji su sastavni dio ovog Pravilnika. Kandidati za zanimanje glazbenik teorijski smjer polažu solfeggio kao temeljni predmet struke i klavir. Kandidati za zanimanje glazbenik violist temeljni predmet struke mogu polagati na violini, a za zanimanje orguljaš na klaviru.
* Kandidati u pravilu prvo pristupaju ispitu temeljnog predmeta struke, a potom ispitu iz solfeggia, dok kandidati za zanimanje glazbenik teorijski smjer (gdje je temeljni predmet struke solfeggio) u pravilu prvo polažu ispit iz klavira, a zatim iz solfeggia.
* Ispitna povjerenstva bodovima vrednuju kandidate posebno za svaki nastavni predmet.
* Kandidati koji su u posljednja dva razreda osnovnog ili pripremnog glazbenog obrazovanja na državnom ili međunarodnom natjecanju iz znanja iz *Kataloga natjecanja i smotri učenika osnovnih i srednjih škola* koje se provode u organizaciji Agencije za odgoj i obrazovanje Republike Hrvatske iz temeljnog predmeta struke osvojili **prvo, drugo ili treće** **mjesto**, ne pristupaju prijamnom ispitu; priznaje im se maksimalni broj bodova koje je moguće ostvariti iz temeljnog predmeta struke i solfeggia. Isto se odnosi za kandidate koji su osvojili prvo, drugo ili treće mjesto iz solfeggia za upis na zanimanje glazbenik teorijski odjel.
* Kandidati koji su u posljednja dva razreda OGŠ ili pripremnog glazbenog obrazovanja na državnom natjecanju, odnosno u posljednjem razredu OGŠ ili pripremnog glazbenog obrazovanja na međunarodnom natjecanju iz temeljnog predmeta struke osvojili **prvu, drugu ili** **treću nagradu** ne moraju pristupiti tom dijelu prijamnog ispita; priznaje im se maksimalan broj bodova za taj dio prijamnog ispita.
* Ako se kandidat istodobno prijavi za zanimanja glazbenik klavirist i glazbenik teorijski smjer, prijamni ispit iz klavira polaže samo jednom, a ispitno povjerenstvo posebno ga boduje za klavir kao temeljni predmet struke, odnosno za klavir obvezatno kao glazbenik teorijski smjer (kada mu se u pravilu povisuje broj bodova). Isti postupak je i za nastavni predmet solfeggio.
* Bodovanje na prijamnom ispitu obavlja se na način prikazan u tablicama koje su sastavni dio ovog Pravilnika.

**BODOVANJE NA PRIJAMNOM ISPITU**

Bodovanje kandidata na prijamnom ispitu za upis u I. srednje glazbene škole za:

* 1. instrumentaliste, pjevače, graditelje i restauratore glazbala

|  |  |  |
| --- | --- | --- |
| **ELEMENTI BODOVANJA** | | **Max. broj bodova** |
| prethodno obrazovanje | opći uspjeh u 5. i 6. razredu OGŠ ili I. i II. pripremnom razredu | 5 + 5 |
| prijamni ispit | temeljni predmet ili izgrađeno glazbalo | 110 |
| solfeggio | 60 |
|  | **UKUPNO:** | **180** |

* 1. teorijski smjer

|  |  |  |
| --- | --- | --- |
| **ELEMENTI BODOVANJA** | | **Max. broj bodova** |
| prethodno obrazovanje | opći uspjeh u 5. i 6. razredu OGŠ ili I. i II. pripremnom razredu | 5 + 5 |
| prijamni ispit | temeljni predmet - solfeggio | 110 |
| klavir | 60 |
|  | **UKUPNO:** | **180** |

**ZAHTJEVI NA PRIJAMNOM ISPITU ZA UPIS U I RAZRED SREDNJE GLAZBENE ŠKOLE**

ZAJEDNIČKE ODREDNICE

* program za prijamni ispit svojom težinom mora odgovarati tehničkim i glazbenim zahtjevima VI. razreda osnovne glazbene škole, odnosno II. pripremnog razreda. Iznimno, kandidati za zanimanje glazbenik - teorijski smjer koji nisu učili klavir kao temeljni predmet struke u OGŠ mogu na prijamnom ispitu iz klavira svirati program koji odgovara zahtjevima IV. razreda osnovne glazbene škole.
* cijeli program na prijamnom ispitu izvodi se napamet.
* Na prijamnom ispitu iz temeljnog predmeta strukeispitno povjerenstvo može prekinuti kandidata u izvedbi programa.

##### ZAHTJEVI

**flauta**

* + etida
  + I. stavak koncerta (ili ll. i lll.st) ili I. i II. stavak sonate uz pratnju klavira

**klarinet**

* + etida
  + dva stavka cikličkog djela

**truba**

* etida
* skladba cikličkog oblika

**saksofon**

* etida
* skladba cikličkog oblika

**oboa**

* etida
* dva stavka cikličkog oblika

**fagot**

* etida
* dva stavka cikličkog oblika

**trombon**

* etida
* dva stavka cikličkog oblika

**rog**

* etida
* skladba uz pratnju klavira

**gitara** :

* + etida
  + tri skladbe različitih stilskih razdoblja

**klavir**:

za zanimanje glazbenik klavirist:

* + - ljestvica
    - etida
    - jedna skladba iz razdoblja baroka
    - dva stavka sonate klasičnog razdoblja
    - skladba po slobodnom izboru

za zanimanje glazbenik - teorijski smjer:

* + - etida
    - I. stavak sonate klasičnog razdoblja
    - jedna skladba baroknog razdoblja

**gudačka glazbala** :

* + ljestvica
  + dvije etide
  + I. stavak koncerta, odnosno II. i III. stavak koncerta ili 2 stavka sonate

**harmonika**:

* + ljestvica
  + etida
  + polifona skladba
  + ciklička skladba (tri stavka suite ili dva stavka sonatine)
  + skladba po slobodnom izboru

**solo pjevanje** :

* + vokaliza bez teksta
  + vokaliza s tekstom
  + pjesma ili arija iz 17. ili 18. stoljeća
  + pjesma po slobodnom izboru

**udaraljke** :

* + etida za mali bubanj
  + skladba za klavijature sa dvije palice
  + skladba za više glazbala
  + skladba za timpane (najmanje dvije skladbe trebaju biti uz pratnju klavira)

**solfeggio**:

Pismeni

* Teorija
* izgraditi dur ili harmonijski mol uz označavanje stupnjeva i razmaka te glavnih kvintakorada i dominantnog septakorda s rješenjima
* prepoznati i izgraditi intervale po vrsti i veličini te njihove obrate
* prepoznati i izgraditi kvintakorde i obrate
* prepoznati i izgraditi dominantni septakord i obrate, odrediti tonalitet
* mnogostranost kvintakorada u duru i harmonijskom molu

*napomena*: *zadaci su u violinskom i bas ključu*

* Diktat
* meloritamski diktat uz primjenu kromatike
* ritamski diktat
* meloritamski diktat s modulacijom u bliski tonalitet
* Usmeni
  + - Pjevanje prima vista:
      * primjer s alteracijama
      * primjer s modulacijom u bliski tonalitet
      * ritamski primjer
    - Slušno prepoznavanje:
      * intervali
      * kvintakordi i obrati
      * dominantni septakord i obrati

**Napomena**: Svi zahtjevi sukladni su sa sadržajima Nastavnog plana i programa FMP za osnovnu glazbenu školu.

Ovaj Pravilnik stupa na snagu danom objave na oglasnoj ploči.

PREDSJEDNICA ŠKOLSKOG ODBORA

Maja Petyo Bošnjak, prof. savjetnik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik donijet je 9. lipnja 2022., objavljen na oglasnoj ploči Škole 15. lipnja 2022. i stupio je na snagu 15. lipnja 2022.

KLASA: 011-03/22-01/01

URBROJ: 251-337-22-1

Zagreb, 14.06.2022.

RAVNATELJICA:

Mirela Buchberger Karlo, prof.mentor

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_